Pa la Hestoria, la evidencia de que Asturies ye una Nación que caltién la so identidá a lo llargo de milenios vien a facese nidia col estudiu del nuestru movimientu obreru. En esgonciando´l paisaxe de bona parte del País, en desiquilabrando abondo l´autarquía de la Casería, por embargu nació una clas obrero que caltenía un pie nel campu y otru na fábrica y na industria. Pudo algamase una clas de trabayadores que sintía dafechu la necesidá d´establecer redes solidaries asemeyaes a les antigues andeches y sestaferies que carauterizaron de siempre la vida n´aldega. El desequilibriu polacional del campu volcóse -al entamu poles propies necesidaes d´input crematísticu d´una casería en crisis- a la mina y a la fábrica. Pero, como quiera que´l proleariáu dafechamente asturianu nun yera del too una masa famienta y desenraigoná, gracies precisamente al so orixe campesín y a les lealtaes de l´aldea y la familia, yera tamién un duru negociador na dialéctica patrón-proletariu. N´otres pallabres, el primer proletariáu asturianu tenía un seguru gracies a la Casería que, con too y con eso, yá nun yera una Institución completamente autosuficiente y costába-y abondo mantener el sustentu de tolos sos miembros. Entós hebio d´entrar n´escena la mayor y más fonda colonización, la del Capital, que pa mayor desgracia d´Asturies yera un Capital foriato en gran midida. Esti Capital, a la gueta d´un proletariáu puroye decir, fonderamente desenraigonao, procedió a facer una riestra d´emportaciónes de xente probe de rexones sureñes. 